Ehdotus NEUVOSTON ASETUS kymmenenteen Euroopan kehitysrahastoon sovellettavasta varainhoitoasetuksesta 18 päivänä helmikuuta 2008 annetun neuvoston asetuksen (EY) N:o 215/2008 muuttamisesta siirtymävaiheen rahoitusjärjestelyn täytäntöön panemiseksi /* COM/2014/09 final - 2014/0003 (NLE) */





PERUSTELUT Neuvostossa kokoontuvien jäsenvaltioiden edustajat allekirjoittivat yhdennentoista Euroopan kehitysrahaston (EKR) perustamista koskevan sisäisen sopimuksen kesäkuussa 2013. Tämä sisäinen sopimus tulee voimaan vasta, kun kaikki jäsenvaltiot ovat ratifioineet sen. Prosessia ei todennäköisesti saada päätökseen ennen tammikuuta 2014. Tästä syystä komissio on ehdottanut siirtymätoimenpiteitä, jäljempänä ’siirtymävaiheen rahoitusjärjestely’, sen varmistamiseksi, että varoja on saatavilla Afrikan, Karibian ja Tyynenmeren valtioiden (AKT-valtiot) sekä merentakaisten maiden ja alueiden (MMA:t) kanssa tehtävää yhteistyötä sekä tukimenoja varten tammikuusta 2014 siihen asti, kunnes yhdennentoista EKR:n perustamista koskeva sisäinen sopimus tulee voimaan. Tämä järjestely rahoitetaan kymmenennen ja sitä edeltävien EKR:jen jäljellä olevista varoista ja niistä vapautuneista varoista. Siirtymävaiheen rahoitusjärjestelyn mukaiset varat kirjataan yhdennestätoista EKR:sta myönnetyiksi varoiksi. Komissio on myös tehnyt ehdotuksen asetukseksi yhdenteentoista EKR:oon sovellettavista varainhoitosäännöistä. Neuvosto ei voi hyväksyä asetusta ennen kuin yhdennentoista EKR:n sisäinen sopimus on tullut voimaan tai se on hyväksynyt päätöksen, joka sallii joidenkin sen määräysten väliaikaisen soveltamisen. Ottaen huomioon viimeisimmät keskustelut neuvostossa, mitään näistä prosesseista ei todennäköisesti saada päätökseen ennen tammikuuta 2014. On tarkoituksenmukaista, että siirtymävaiheen rahoitusjärjestelystä tuettavat toimet pannaan täytäntöön mahdollisimman pian ja noudattaen samoja sääntöjä kuin tulevassa yhdennessätoista EKR:ssa. Siksi komissio ehdottaa, että neuvoston asetusta kymmenenteen EKR:oon sovellettavasta varainhoitoasetuksesta muutetaan siten, että yhdenteentoista EKR:oon sovellettavat varainhoitosäännöt koskevat myös siirtymävaiheen rahoitusjärjestelyn varainhoitoa. Tämän vuoksi komissio ehdottaa, että neuvosto antaa tähän ehdotukseen liitetyn asetuksen heti, kun sitä voidaan täydentää sisällyttämällä sen liitteeseen yhdenteentoista EKR:oon sovellettavaa varainhoitoasetusta koskevan luonnoksen aineelliset säännökset, joiden sisällön neuvosto hyväksyy ja vahvistaa sillä välin. 2014/0003 (NLE) Ehdotus NEUVOSTON ASETUS kymmenenteen Euroopan kehitysrahastoon sovellettavasta varainhoitoasetuksesta 18 päivänä helmikuuta 2008 annetun neuvoston asetuksen (EY) N:o 215/2008 muuttamisesta siirtymävaiheen rahoitusjärjestelyn täytäntöön panemiseksi EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen, ottaa huomioon Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välillä Cotonoussa 23 päivänä kesäkuuta 2000 allekirjoitetun kumppanuussopimuksen[1], jäljempänä ’Cotonoun sopimus’, ottaa huomioon neuvostossa kokoontuneiden jäsenvaltioiden hallitusten edustajien sisäisen sopimuksen vuosia 2008–2013 koskevaan monivuotiseen rahoituskehykseen perustuvan yhteisön avun rahoituksesta AKT–EY-kumppanuussopimuksen mukaisesti sekä rahoitustuen myöntämisestä EY:n perustamissopimuksen neljännessä osassa tarkoitetuille merentakaisille maille ja alueille[2], jäljempänä ’sisäinen sopimus’, ja erityisesti sen 10 artiklan 2 kohdan, ottaa huomioon Euroopan komission ehdotuksen, ottaa huomioon tilintarkastustuomioistuimen lausunnon[3], ottaa huomioon Euroopan investointipankin lausunnon, sekä katsoo seuraavaa: (1) Neuvoston päätöksellä [xx/xx/2013] vahvistetaan Euroopan kehitysrahaston, jäljempänä ’EKR’, hallinnointia koskevat siirtymätoimenpiteet (siirtymävaiheen rahoitusjärjestely) sen varmistamiseksi, että varoja on saatavilla Afrikan, Karibian ja Tyynenmeren valtioiden sekä merentakaisten maiden ja alueiden kanssa tehtävää yhteistyötä sekä tukimenoja varten 1 päivästä tammikuuta 2014 siihen asti, kun yhdestoista EKR tulee voimaan. (2) Kymmenennen EKR:n täytäntöönpanosääntöjä on tarpeen muuttaa niiden siirtymätoimenpiteiden (siirtymävaiheen rahoitusjärjestely) toiminnan ja rahoituksen hallinnointia varten, joilla toimintaa rahoitetaan kymmenennen ja yhdennentoista EKR:n välisenä siirtymäaikana, kunnes yhdennentoista EKR:n sisäinen sopimus ja täytäntöönpanosäännöt tulevat voimaan, ON HYVÄKSYNYT TÄMÄN ASETUKSEN: 1 artikla Siirtymävaiheen rahoitusjärjestelyn täytäntöön panemiseksi neuvoston asetuksen (EY) N:o 215/2008 säännökset korvataan tämän asetuksen liitteessä esitetyillä säännöksillä. 2 artikla Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan voimaantulopäivästään siihen asti, kunnes yhdennentoista EKR:n varainhoitoasetusta aletaan soveltaa. Tehty Brysselissä Neuvoston puolesta Puheenjohtaja LIITE (pro memoria: yhdettätoista EKR:a koskevan varainhoitoasetuksen teksti lisätään heti, kun se on vahvistettu). [1] EYVL L 317, 15.12.2000, s. 3. Sopimus sellaisena kuin se on muutettuna Luxemburgissa 25 päivänä kesäkuuta 2005 allekirjoitetulla sopimuksella (EUVL L 287, 28.10.2005, s. 4) ja Ouagadougoussa 22 päivänä kesäkuuta 2010 allekirjoitetulla sopimuksella (EUVL L 287, 4.11.2010, s. 3). [2] EUVL L 247, 9.9.2006, s. 32. [3] EUVL C… , …, s…